**Sergej Nikolajevitsj Dolidovitsj** (russisk: Сергей Николаевич Долидович, belarusisk: Сяргей Мікалаевіч Далідовіч – **Siarhjej Mikalajevitsj Dalidovitsj**; født 18. mai 1973 i Orsja) er en belarusisk langrennsløper som har sin styrke i distanserenn i fristil. Han bor i Belarus' hovedstad Minsk. Dolidovitsj er den eldste mannlige olympiske medaljevinneren i langrenn, etter at han i 2017 ble tildelt bronsemedaljen fra 5-mila i OL i Sotsji.

Dolidovitsj debuterte i verdenscupen den 11. desember 1993 på 30 km klassisk i Santa Caterina. Han tok sine første verdenscuppoeng ved å bli nummer 26 på 15 km fristil i Gällivare den 29. november 1995, men det skulle ta enda fem år før han skulle nærme seg pallen i et verdenscuprenn. 

Dolidovitsj avsluttet verdenscupsesongen 1999/00 før nyttår etter en middelmådig sesong, men sesongen etter var hans hittil beste. Han forbedret sin personlig bestenotering i verdenscupen fra 19.-plass til 10.-plass på 15 km fristil i Santa Caterina i desember, men det var under verdenscupavslutningen i Kuopio at han virkelig overrasket. Den 25. mars tok han sin hittil eneste verdenscupseier, på den uvanlige distansen 60 km fristil, foran italienske Pietro Piller Cottrer og østerrikske Mikhail Botvinov. Han endte på 31.-plass i verdenscupen sammenlagt, men deltok i kun sju verdenscuprenn.

De påfølgende sesongene gikk betydelig tyngre, og han tok ikke verdenscuppoeng igjen før sesongen 2003/04, hvor han forøvrig hadde en sjetteplass som beste resultat. I de fire neste sesongene var han i nærheten av pallplasseringer tre ganger. Den første gangen var på 30 km fristil, fellesstart, i Ramsau i 2004, hvor han ble nummer fire, deretter på 30 km dobbel jaktstart under VM i Oberstdorf i 2005, hvor han ble nummer seks, og til slutt på samme distanse i Falun i 2008, hvor han også ble nummer fire. 

Dolidovitsj fikk startnekt for første del av VM i Sapporo i 2007 på grunn av for høy hemoglobinverdi, men han deltok på 15 km fristil og stafetten, hvor han tok henholdsvis 12.- og 13.-plass.

I sesongen 2008/09 tok han sin andre pallplassering da han ble nummer tre på 15 km fristil fellesstart i Rybinsk. Dolidovitsj tok også en fjerdeplass på 15 km fristil i Lahtis, og i 2009 oppnådde han sitt beste resultat i VM-sammenheng, en femteplass på 50 km fristil fellesstart under VM i Liberec. Han måtte stå over verdenscupfinalen fordi han hadde for høy hemoglobinverdi, akkurat som i 2007.

Under Ski-VM i Oslo i 2011 hevdet han seg godt og ble nummer fire på 30 kilometer fellesstart med skibytte. På femmila var han i tetsstriden da han falt om lag én kilometer fra mål og endte på 10.-plass.

Olympiske leker
---------------

Dolidovitsj har deltatt i de olympiske leker syv ganger. Han debuterte på Lillehammer i 1994 med å bli nummer 37 på 30 km fristil. I Nagano-OL i 1998 fikk han også beskjedne plasseringer, mens i Salt Lake City i 2002 ble han nummer 14 på 30 km fellesstart. Han deltok i OL i Pyeongchang i 2018, 24 år etter deltagelsen på Lillehammer.

Under OL i Torino i 2006 deltok han kun på 50 km fristil fellesstart fordi han fikk startnekt første del av mesterskapet på grunn av høyt hemoglobinnivå. I femmillsrennet ble han nummer 12 etter å ha kollidert med en østerriksk trener to kilometer før målstreken. I OL i Sotsji i 2014 tok han 5.-plass på femmila, men rykket opp til 3. plass og bronsemedalje etter at Aleksandr Legkov og Maksim Vylegzjanin ble diskvalifisert av IOC.

Referanser
----------

1. ↑  «Verdenscupfinale langrenn menn». vg.no. 25. mars 2001. Besøkt 24. februar.  Sjekk datoverdier i `|besøksdato=` (hjelp)
2. ↑  «Seks fikk startnekt». aftenposten.no. 22. februar 2007. Besøkt 18. april 2009.
3. ↑  
«Nordmennene fikk bank». nettavisen.no. 30. januar 2009. Arkivert fra originalen 7. april 2009. Besøkt 18. april 2009.
4. ↑  «Startnekt for Hoffmann og Dolidovitsj». aftenbladet.no. 21. mars 2009. Besøkt 18. april 2009. [*død lenke*]
5. ↑  (no) Mads Gudim Berheim (6. mars 2011). «Disse bildene skremte vettet av mor og far». vg.no. Besøkt 25. februar 2014.
6. ↑  «Ban puts Dolidovich out of Games» **(engelsk)**. BBC. Besøkt 25. februar 2014.
7. ↑  «Sergei DOLIDOVICH» **(engelsk)**. sochi2014.com. Arkivert fra originalen 25. februar 2014. Besøkt 25. februar 2014.
8. ↑  «Men's 50 km Mass Start Free» **(engelsk)**. sochi2014.com. Arkivert fra originalen 23. februar 2014. Besøkt 25. februar 2014.

Eksterne lenker
---------------

* (en) Sergej Dolidovitsj – Olympics.com Rediger på Wikidata

* (en) Sergej Dolidovitsj – Olympic.org Rediger på Wikidata

* (en) Sergej Dolidovitsj – Olympedia Rediger på Wikidata

* (en) Sergej Dolidovitsj – Sports-Reference (OL-resultater – arkivert) Rediger på Wikidata

* (en) Sergej Dolidovitsj – FIS (langrenn) Rediger på Wikidata

* (en) Sergej Dolidovitsj – TheSports.org Rediger på Wikidata